Pelsblomsterfluer

Criorhina asilica
 Criorhina berberina
 Criorhina floccosa
 Criorhina ranunculi

Pelsblomsterfluer (slekten Criorhina) er en gruppe av fluer som tilhører familien blomsterfluer (Syrphidae). Slekten omfatter ca. 50 kjente arter, to av dem forekommer i Norge. De er knyttet til skog.

Utseende 
Middelsstore til store (8–18 mm) blomsterfluer, kroppsformen varierende, vanligvis ganske tett hårkledte. Ansiktet er påfallende forlenget nedover under fasettøynene – disse fluene er "side i geipen". Hodet er kort og bredt, fasettøynene er nakne og møtes i pannen hos hannene. Antennene sitter festet på et fremspring i pannen, men dette er nokså kort. Ansiktet er langt, tett bestøvet med en liten midtknøl. Thorax er tett kledt med oppstående hår av ulik farge – gulaktig, rødaktig eller svart. Bakkroppen er slank til kort oval, mer eller mindre tett hårkledt. Beina er relativt lange og slanke, baklårene litt fortykket, bakleggene litt krumme. Vingene har to eller tre brune tverrflekker hver.

Levevis 
Fluene er knyttet til skog med et innslag av døde eller døende løvtrær. Larvene utvikler seg i råtten ved eller under bark. De voksne fluene finnes gjerne på blomstrende busker og trær, der hunnene søker mat og hannene søker hunner.

Utbredelse 
Slekten forekommer i den palearktiske sone og i Nord-Amerika.

Systematisk inndeling / nordiske arter 

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Eristalinae
 gruppe Xylotini 
 slekten pelsblomsterfluer, Criorhina Meigen, 1822
 brun pelsblomsterflue, Criorhina asilica (Fallén, 1816) – forholdsvis slank og lite hårete, vanligste art i Norge, utbredt i Sør-Norge og i Nordland
 Criorhina berberina (Fabricius, 1805) – bred art, svært variabel i fargen, første norske funn i Hedmark i 2011
 Criorhina floccosa (Meigen, 1822) – ganske bred, lyshåret art, bare i Danmark og Skåne i Norden
 svart pelsblomsterflue, Criorhina ranunculi (Panzer, 1805) – nokså slank, mørk art, noen få funn i Sør-Norge

Kilder og litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
 Falck, M. 2011. Criorhina berberina (Fabricius, 1805) new to Norway, with a note on the distribution of Xylota ignava (Panzer, 1789) (Diptera, Syrphidae). Norwegian Journal of Entomology 58: 122-123.
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php  - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

Eksterne lenker 
  
 www.syrphidae.com/ – the Syrphidae website 
 Norsk entomologisk forening – for deg som vil lære mer om insekter.
 Bilde av Criorhina asilica

Blomsterfluer